**РЕПУБЛИКА СРБИЈА – АП ВОЈВОДИНА**

**ОПШТИНА АДА**

**ОПШТИНСКО ВЕЋЕ**

**Број: 020-05-169/2024-03**

**Датум: 19.11.2024. године**

**А Д А**

На основу члана 4. став 1. тачка 5., члана 95. став 2. и члана 96. Закона о запосленима у аутономним покрајинама и јединицама локалне самоуправе („Службени гласник РС”, бр. 21/16, 113/17, 113/17 – др. закон, 95/18, 114/21 и 92/23) и члана 22. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе („Службени гласник РС”, број 107/23), Општинско веће општине Ада, на седници одржаној дана 19.11.2024. године, доноси

**Р Е Ш Е Њ Е**

**О ОБРАЗОВАЊУ КОНКУРСНЕ КОМИСИЈЕ**

**ЗА СПРОВОЂЕЊЕ ЈАВНОГ КОНКУРСА ЗА ПОПУЊАВАЊЕ ПОЛОЖАЈА**

**НАЧЕЛНИКА ОПШТИНСКЕ УПРАВЕ ОПШТИНЕ АДА**

**I**

Образује се Конкурсна комисија за спровођење јавног конкурса за попуњавање положаја начелника Општинске управе општине Ада, предвиђеног под редним бројем 1. у Правилнику о организацији и систематизацији радних места у органима, службама и организацијама (број: 020-5-178/2022-03 од 23.12.2022. године) (у даљем тексту: Конкурсна комисија), у саставу:

1. Агнеш Балинд, службеник који обавља послове из области управљања људским ресурсима - председница Конкурсне комисије,
2. Раде Радулашки, члан Општинског већа општине Ада, члан Конкурсне комисије,
3. Нандор Ходик, дипл. правник - лице које поседује стручна знања у области у којој се обављају послови радног места које се попуњава, члан Конкурсне комисије.

**II**

Конкурсна комисија има задатак да спроведе изборни поступак за попуњавање положаја начелника Општинске управе општине Ада, у складу са Уредбом о спровођењу интерног и јавног конкурса за попуњавање радних места у аутономним покрајинама и јединицама локалне самоуправе („Службени гласник РС“, бр. 107/2023).

**III**

Стручне и административно-техничке послове за потребе Конкурсне комисије обавља Реферада за управљање људским ресурсима Општинске управе општине Ада.

**IV**

Ово Решење објавити на огласној табли Општинске управе општине Ада и интернет презентацији општине Ада [www1.ada.org.rs](http://www.coka.rs) .

**О б р а з л о ж е њ е**

Чланом 4. став 5. Закона о запосленима у аутономним покрајинама и јединицама локалне самоуправе („Службени гласник РС“, бр. 21/2016, 113/2017, 113/2017-др.закон, 95/2018, 114/2021 и 92/2023) прописано је да за службенике на положају у аутономним покрајинама и јединицама локалне самоуправе, права и дужности у име послодавца врши орган аутономне покрајине, односно јединице локалне самоуправе надлежан за постављење службеника на положају.

Чланом 95. став 2. истог закона прописано је да пре оглашавања јавног конкурса за попуњавање положаја надлежан покрајински орган, односно Веће образује конкурсну комисију.

Чланом 96. истог закона прописано је да изборни поступак спроводи конкурсна комисија од три члана и да по окончаном изборном поступку конкурсна комисија саставља листу од највише три кандидата који су најбољим резултатом испунили мерила прописана за избор.

Уредбом о спровођењу интерног и јавног конкурса за попуњавање радних места у аутономним покрајинама и јединицама локалне самоуправе („Службени гласник РС“, бр. 107/2023) прописани су задаци, начин рада и одлучивања Конкурсне комисије.

Чланом 19. исте Уредбе прописано је да се комисија образује пре него што се огласи интерни, односно јавни конкурс (став 1.), да комисија има непаран број чланова, а најмање три. Истовремено са именовањем чланова комисије могу да се именују и заменици чланова комисије (став 3.), да најмање један члан комисије мора имати стечено високо образовање (став 4.).

Чланом 22. исте Уредбе прописано је да ако се попуњава положај у јединици локалне самоуправе, председника и остале чланове комисије именује решењем градско, односно општинско веће (став 1.), да се најмање један члан Комисије одређује из реда чланова Већа, а један члан је службеник који обавља послове из области управљања људским ресурсима (став 2.), да члан комисије може да буде изабрано, именовано или постављено лице или службеник, државни службеник или друго лице које поседује стручна знања у области у којој се обављају послови радног места које се попуњава (став 4.).

На основу свега напред наведеног, одлучено је као у диспозитиву решења.

|  |  |
| --- | --- |
| Решење доставити: 1. Члановима Конкурсне комисије;
2. Кадровској евиденцији;
3. Архиви.
 | Председник Општинског већаОпштине Ада,Золтан Билицки |